Такім чынам, яго кандыдатуру пісьменніку хутчэй за ўсё прапанавала сама Соф’я Андрэеўна ці, па іншай версіі, блізкая да талстоўскага клана яе родная сястра Таццяна Андрэеўна Берс-Кузмінская, тая самая, якая паслужыла прататыпам Наташы Растовай. Сам Міхаіл Сяргеевіч меў доступ у сям’ю Берсаў, бо даводзіўся стрыечным братам гаспадыні дома Любові Аляксандраўне Берс (у дзявоцтве Іславінай). Менавіта ў гэтым доме, хутчэй за ўсё, і адбылася першая сустрэча Талстога з Башылавым. Леў Мікалаевіч і раней завочна мог ведаць мастака, ужо на пачатку 1860-х гадоў шырока прызнанага ў якасці першага бліскучага ілюстратара такіх “бестселераў” таго часу, як зборніка “Кабзар” Тараса Шаўчэнкі і камедыі “Гора ад розуму” Аляксандра Грыбаедава. Але “Вайна і мір” — гэта асобная творчая справа ў жыцці нашага зямляка.